CELEX: 32020D0489
Language: hr
Date: 2020-04-02 00:00:00
Title: Odluka Vijeća (ZVSP) 2020/489 od 2. travnja 2020. o imenovanju posebnog predstavnika Europske unijeza dijalog Beograda i Prištine te druga regionalna pitanja zapadnog Balkana

3.4.2020   
               
               
                  HR
               
               
                  Službeni list Europske unije
               
               
                  L 105/3
               
            
         ODLUKA VIJEĆA (ZVSP) 2020/489
         od 2. travnja 2020.
         o imenovanju posebnog predstavnika Europske unijeza dijalog Beograda i Prištine te druga regionalna pitanja zapadnog Balkana
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 31. stavak 2. i članak 33.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Ključno je intenzivirati angažman Unije u normalizaciji odnosa između Srbije i Kosova (*1) te angažman Unije na zapadnom Balkanu.
                  
               
                     (2)
                  
                  
                     Posebni predstavnik Europske unije (PPEU) za dijalog Beograda i Prištine te druga regionalna pitanja zapadnog Balkana trebao bi biti imenovan na razdoblje od 12 mjeseci.
                  
               
                     (3)
                  
                  
                     PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,
                  
               DONIJELO JE OVU ODLUKU:
         
            Članak 1.
            Posebni predstavnik Europske unije
            G. Miroslav LAJČÁK imenuje se posebnim predstavnikom Europske unije (PPEU) za dijalog Beograda i Prištine te druga regionalna pitanja zapadnog Balkana u razdoblju od 2. travnja 2020. do 31. ožujka 2021. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
         
         
            Članak 2.
            Ciljevi politike
            Mandat PPEU-a temelji se na sljedećim ciljevima politike Unije na zapadnom Balkanu i u skladu je s uspostavljenim politikama Unije:
            
                        (a)
                     
                     
                        prije svega, postizanje sveobuhvatne normalizacije odnosa između Srbije i Kosova, što je ključan element na njihovim europskim putovima;
                     
                  
                        (b)
                     
                     
                        poboljšanje dobrosusjedskih odnosa i ujedno promicanje pomirenja;
                     
                  
                        (c)
                     
                     
                        jačanje vidljivosti i učinkovitosti Unije putem javne diplomacije;
                     
                  
                        (d)
                     
                     
                        prema potrebi, doprinos jedinstvu, dosljednosti i učinkovitosti djelovanja Unije na zapadnom Balkanu.
                     
                  
         
            Članak 3.
            Mandat
            Kako bi se ostvarili ciljevi politike, PPEU ima sljedeći mandat:
            
                        (a)
                     
                     
                        kad je riječ o ključnim aspektima mandata, u ime VP-a posreduje u dijalogu Beograda i Prištine u bliskoj koordinaciji s državama članicama, radi na sveobuhvatnoj normalizaciji odnosa između Srbije i Kosova sklapanjem pravno obvezujućeg sporazuma kojim se rješavaju sva otvorena pitanja među strankama u skladu s međunarodnim pravom i doprinosi regionalnoj stabilnosti te nadzire i prema potrebi pomaže strankama pri provedbi sporazuma koji su u prošlosti sklopljeni u okviru dijaloga uz posredovanje EU-a;
                     
                  
                        (b)
                     
                     
                        osim toga, prema potrebi radi na poboljšanju dobrosusjedskih odnosa i pomirenja među partnerima na zapadnom Balkanu, kako bi se pružila pomoć u prevladavanju nasljeđa prošlosti;
                     
                  
                        (c)
                     
                     
                        aktivno sudjeluje u jačanju učinkovitosti i vidljivosti Unije na zapadnom Balkanu putem javne diplomacije te prema potrebi informira o vrijednostima Unije i širem programu Unije za regiju i promiče ih, čime se doprinosi širem razumijevanju pitanja povezanih s Unijom i široj potpori za njih;
                     
                  
                        (d)
                     
                     
                        radi koordinirano i koherentno sa svim naporima Unije i cjelokupnim politikama Unije u pogledu regije, kao i s delegacijama Unije, uredima Unije i osobito s drugim PPEU-ima na zapadnom Balkanu te održava bliske kontakte s državama članicama;
                     
                  
                        (e)
                     
                     
                        podupire rad VP-a i aktivnosti Unije u regiji.
                     
                  
         
            Članak 4.
            Provedba mandata
            
               1.   PPEU je odgovoran za provedbu mandata i djeluje pod nadležnošću VP-a.
            
            
               2.   PSO održava blisku vezu s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjerenje u okviru mandata, ne dovodeći u pitanje ovlasti VP-a.
            
            
               3.   PPEU djeluje u bliskoj koordinaciji i suradnji s Europskom službom za vanjsko djelovanje (ESVD) i njezinim relevantnim odjelima.
            
         
         
            Članak 5.
            Financiranje
            
               1.   Financijski referentni iznos namijenjen pokrivanju rashoda povezanih s mandatom PPEU-a za razdoblje od 2. travnja 2020. do 31. ožujka 2021. iznosi 1 200 000 EUR.
            
            
               2.   Rashodima se upravlja u skladu s postupcima i pravilima koji se primjenjuju na opći proračun Unije.
            
            
               3.   Upravljanje rashodima uređuje se ugovorom između PPEU-a i Komisije. PPEU za sve rashode odgovara Komisiji.
            
         
         
            Članak 6.
            Ustrojavanje i sastav tima
            
               1.   PPEU je odgovoran za ustrojavanje tima u granicama svojeg mandata i odgovarajućih raspoloživih financijskih sredstava. Tim mora posjedovati stručno znanje o specifičnim pitanjima politika, u skladu s potrebama mandata. PPEU o sastavu tima odmah obavješćuje Vijeće i Komisiju.
            
            
               2.   Države članice, institucije Unije i ESVD mogu predložiti upućivanje osoblja na rad kod PPEU-a. Plaće takvog upućenog osoblja pokriva dotična država članica, dotična institucija Unije odnosno ESVD („tijelo koje ga upućuje”). Stručnjaci koje su države članice uputile u institucije Unije ili u ESVD također mogu biti raspoređeni na rad kod PPEU-a. Međunarodno ugovorno osoblje mora imati državljanstvo države članice.
            
            
               3.   Sve upućeno osoblje ostaje pod administrativnom nadležnošću tijela koja ga upućuje te izvršava svoje dužnosti i djeluje u interesu mandata PPEU-a.
            
         
         
            Članak 7.
            Povlastice i imuniteti PPEU-a i osoblja PPEU-a
            Povlastice, imuniteti i dodatna jamstva koji se odnose na PPEU-a i članove osoblja PPEU-a, a koji su potrebni za ispunjenje i neometano funkcioniranje misije prema potrebi se usuglašavaju sa stranama domaćinima. Države članice i ESVD u tu svrhu osiguravaju svu potrebnu potporu.
         
         
            Članak 8.
            Sigurnost klasificiranih podataka EU-a
            PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (1).
         
         
            Članak 9.
            Pristup informacijama i logistička potpora
            
               1.   Države članice, Komisija i Glavno tajništvo Vijeća osiguravaju PPEU-u pristup svim relevantnim informacijama.
            
            
               2.   Delegacije i uredi Unije ili države članice, ili jedni i drugi, prema potrebi, pružaju logističku potporu u regiji.
            
         
         
            Članak 10.
            Sigurnost
            U skladu s politikom Unije o sigurnosti osoblja koje je raspoređeno izvan Unije u operativnom svojstvu u okviru glave V. Ugovora, PPEU, u skladu s mandatom PPEU-a i na temelju sigurnosne situacije na području nadležnosti, poduzima sve razumno izvedive mjere za sigurnost svega osoblja za koje je PPEU izravno nadležan, posebno tako da:
            
                        (a)
                     
                     
                        uspostavlja specifičan sigurnosni plan na temelju smjernica ESVD-a, koji uključuje specifične mjere za fizičku zaštitu, za organizacijsku sigurnost i za sigurnost postupaka, kojima se uređuje upravljanje sigurnim kretanjem osoblja prema području nadležnosti i unutar njega, kao i upravljanje situacijama u kojima je ugrožena sigurnost, te koji uključuje plan za krizne situacije i plan evakuacije;
                     
                  
                        (b)
                     
                     
                        osigurava pokrivenost osiguranjem od visokog rizika za sve osoblje koje je raspoređeno izvan Unije, u skladu s uvjetima na području nadležnosti;
                     
                  
                        (c)
                     
                     
                        osigurava da svi članovi osoblja PPEU-a koji se trebaju rasporediti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije dolaska ili pri dolasku na područje nadležnosti, na temelju stupnjeva rizika koje za to područje određuje ESVD;
                     
                  
                        (d)
                     
                     
                        osigurava provedbu svih dogovorenih preporuka koje su pripremljene na temelju redovitih sigurnosnih procjena te za VP-a, Vijeće i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.
                     
                  
         
            Članak 11.
            Izvješćivanje
            PPEU redovito podnosi izvješća VP-u i PSO-u. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može podnositi izvješća Vijeću za vanjske poslove. PPEU može sudjelovati u informiranju Europskog parlamenta.
         
         
            Članak 12.
            Koordinacija i koherentnost
            
               1.   PPEU doprinosi jedinstvu, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica dosljedno koriste radi postizanja ciljeva politike Unije. Suradnja s državama članicama traži se prema potrebi. Aktivnosti PPEU-a koordiniraju se prema potrebi s aktivnostima Komisije te aktivnostima PPEU-a za Bosnu i Hercegovinu, PPEU-a za Kosovo i misija zajedničke sigurnosne i obrambene politike (ZSOP) u regiji, ne dovodeći u pitanje ovlasti Komisije, voditelja delegacije PPEU-a i voditelja ureda PPEU-a. PPEU održava redovite informativne sastanke za misije država članica te delegacije i urede Unije.
            
            
               2.   Na terenu PPEU blisko surađuje sa šefovima delegacija i ureda Unije u regiji i šefovima misija država članica. Oni ulažu sve napore kako bi pomogli PPEU-u u provedbi mandata. PPEU također surađuje s međunarodnim i regionalnim akterima na terenu.
            
         
         
            Članak 13.
            Preispitivanje
            Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do 30. rujna 2020. VP-u, Vijeću i Komisiji podnosi izvješće o napretku, a do 31. siječnja 2021. sveobuhvatno izvješće o provedbi mandata.
         
         
            Članak 14.
            Stupanje na snagu
            Ova Odluka stupa na snagu na dan donošenja.
         
         
            Sastavljeno u Bruxellesu 2. travnja 2020.
            
               
                  Za Vijeće
               
               
                  Predsjednica
               
               A. METELKO-ZGOMBIĆ
            
         
         
            (*1)  Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.
         
            (1)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).